Nariadenie Komisie (ES) č. 1285/2001
z 28. júna 2001,
ktorým sa zamieta zoznam žiadostí o registráciu označení oznámených v zmysle článku 17 nariadenia Rady (EHS) č. 2081/92 o ochrane zemepisných označení a označení pôvodu poľnohospodárskych výrobkov a potravín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2081/92 zo 14. júla 1992 o ochrane zemepisných označení a označení pôvodu poľnohospodárskych výrobkov a potravín [1], naposledy zmenené a doplnené nariadením Komisie (ES) č. 2796/2000 [2], najmä na jeho článok 17,
keďže:
(1) Rozhodnutie týkajúce sa 314 nemeckých žiadostí oznámených v zmysle článku 17 ods. 2 nariadenia (EHS) č. 2081/92 o registrácii "minerálnych vôd" ako chránených označení pôvodu stále nie je prijaté.
(2) Najmenej v 125 z týchto 314 žiadostí navrhované názvy nie sú zemepisnými názvami a následne ani "označeniami pôvodu", ako to stanovuje článok 2 písm. a) daného nariadenia.
(3) Článkom 2 ods. 3 nariadenia (EHS) č. 2081/92 sa za určitých okolností povoľuje zohľadniť tradičné zemepisné alebo nezemepisné názvy ako označenia pôvodu. Tento článok, ktorý je výnimkou pre všeobecné pravidlo, nemožno uplatniť na žiadnu z týchto 125 žiadostí, keďže jasne neodôvodňujú, že navrhnuté označenia sa tradične viažu k určitej zemepisnej oblasti. V tomto zmysle preto týchto 125 žiadostí nemožno zaregistrovať.
(4) V prípade 15 z 314 nemeckých žiadostí oznámených v zmysle článku 17 ods. 2 nariadenia (EHS) č. 2081/92 o registrácii "minerálnych vôd", navrhované názvy sú zemepisnými názvami, ale obsahujú "čísla", ktoré napomáhajú rozlíšiť medzi "minerálnymi vodami", ktoré majú rovnaké označenie. Označenia pôvodu obsahujúce "čísla" nebudú prijaté, keďže cieľom nariadenia je ochrana výlučne zemepisných názvov. Týchto 15 žiadostí nemožno náležite zaregistrovať.
(5) Opatrenia stanovené v tomto nariadení sú v súlade so stanoviskom Regulačného výboru pre zemepisné označenia a označenia pôvodu,
PRIJALA TOTO NARIADENIE:
Článok 1
Žiadosti o registráciu označení v zmysle článku 17 nariadenia (EHS) č. 2081/92 uvedených v prílohe k tomuto nariadeniu sa zamietajú.
Článok 2
Toto nariadenie nadobudne účinnosť dňom nasledujúcim po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 28. júna 2001